**Ενότητα 6η**

**(Ι) Υπεύθυνος Προστασίας Δεδομένων (Data Protection Officer – DPO).**

Υποχρεωτικός ορισμός ΥΠΔ

Ρόλος και φυσιογνωμία του ΥΠΔ

Καθήκοντα του ΥΠΔ

Ειδικότερα ως προς τη θέση του ΥΠΔ σε δημόσιους φορείς

Υποχρεώσεις εργοδότη του ΥΠΔ

**(ΙΙ) Προστασία των υποκειμένων των δεδομένων**

Είδη προστασίας

Εκπροσώπηση των υποκειμένων των δεδομένων προσωπικού χαρακτήρα

Δικαίωμα για αποζημίωση

Γενικές αρχές για την επιβολή διοικητικών προστίμων

**(Ι) ΥΠΕΥΘΥΝΟΣ ΠΡΟΣΤΑΣΙΑΣ ΔΕΔΟΜΕΝΩΝ**

Για πρώτη φορά, στον ΓΚΠΔ εισάγονται ειδικές ρυθμίσεις (άρθρα 37-40) για τον ρόλο, τα καθήκοντα και τις εγγυήσεις του Υπεύθυνου Προστασίας Δεδομένων [Data Protection Officer, (DPO), εφεξής: ΥΠΔ ], καθώς επίσης και τις προϋποθέσεις, υπό τις οποίες είναι υποχρεωτικός ο ορισμός ΥΠΔ.

Ο ορισμός ΥΠΔ είναι **υποχρεωτικός** όταν:

* Η επεξεργασία διενεργείται από **δημόσια αρχή** ή **δημόσιο φορέα** (εδώ, δεν περιλαμβάνονται τα δικαστήρια, κατά την άσκηση των δικαιοδοτικών τους αρμοδιοτήτων).
* Απαιτείται **τακτική και συστηματική παρακολούθηση** των υποκειμένων των δεδομένων σε **μεγάλη κλίμακα** (π.χ. τράπεζες, νοσοκομεία, ασφαλιστικές ή τραπεζικές υπηρεσίες, υπηρεσίες τηλεφωνίας ή διαδικτύου, παροχή υπηρεσιών ασφαλείας).

**Διευκρίνιση**

Για τον προσδιορισμό της **μεγάλης κλίμακας επεξεργασίας** συνεκτιμώνται :

1. ο αριθμός των εμπλεκομένων υποκειμένων, είτε ως συγκεκριμένος αριθμός είτε ως ποσοστό επί του πληθυσμού,
2. ο όγκος και το εύρος των δεδομένων,
3. η διάρκεια ή ο μόνιμος χαρακτήρας της επεξεργασίας,
4. η γεωγραφική έκταση της επεξεργασίας.

Ενδεικτικά : δε συνιστούν επεξεργασία μεγάλης κλίμακας πχ η επεξεργασία δεδομένων ασθενών από ιδιώτη ιατρό, δεδομένων που αφορούν ποινικές καταδίκες και αδικήματα από ιδιώτη δικηγόρο.

* Διενεργείται επεξεργασία ειδικών κατηγοριών δεδομένων, σε μεγάλη κλίμακα (π.χ. νοσοκομεία στο πλαίσιο παροχής υπηρεσιών υγείας) ή δεδομένων προσωπικού χαρακτήρα συναρτώμενα με ποινικές καταδίκες και αδικήματα.

**Ρόλος και φυσιογνωμία του ΥΠΔ**

(α) ρόλος συμβουλευτικός, όχι αποφασιστικός – δε φέρει προσωπική ευθύνη για τη μη συμμόρφωση με τον Κανονισμό -. Η διασφάλιση των προϋποθέσεων και η απόδειξη περί τήρησης των κανόνων ασφαλούς επεξεργασίας, σύμφωνα με τον ΓΚΠΔ, είναι υποχρέωση που αντιστοιχεί στον υπεύθυνο επεξεργασίας ή στον εκτελούντα την επεξεργασία.

(β) συμβάλλει, προετοιμάζει και διευκολύνει τη συμμόρφωση του υπεύθυνου επεξεργασίας και του εκτελούντος την επεξεργασία με τις διατάξεις του ΓΚΠΔ

(γ) μεσολαβεί μεταξύ των περισσότερων εμπλεκόμενων (εποπτικές αρχές, υποκείμενα των δεδομένων).

**Καθήκοντα του ΥΠΔ**

Στο πλαίσιο προαγωγής της ευρύτερης ανάγκης για προστασία των προσωπικών δεδομένων, εντός του οργανισμού, ο ΥΠΔ οφείλει ειδικότερα:

* Να παρέχει συμβουλευτική ενημέρωση στον φορέα και στο προσωπικό του σχετικά με τις υποχρεώσεις τους που απορρέουν από τον Κανονισμό και άλλες διατάξεις περί προστασίας δεδομένων.
* Να μεριμνά για την εσωτερική συμμόρφωση με τον Κανονισμό και άλλες διατάξεις περί προστασίας δεδομένων (π.χ. εκπαίδευση προσωπικού, διενέργεια εσωτερικών ελέγχων).
* Να παρέχει συμβουλές για την εκτίμηση αντικτύπου και να εποπτεύει την υλοποίησή της.
* Να λειτουργεί ως το πρώτο σημείο επαφής για τις εποπτικές αρχές και τα υποκείμενα των δεδομένων (εργαζόμενοι, πελάτες κ.λπ.).
* Να βρίσκεται σε επικοινωνία και συνεργασία με την εποπτική αρχή.

Η **δημοσιοποίηση των στοιχείων επικοινωνίας** του υπευθύνου προστασίας δεδομένων είναι υποχρεωτική προκειμένου να διευκολύνεται η επικοινωνία με τα υποκείμενα των δεδομένων. Ο υπεύθυνος και ο εκτελών την επεξεργασία οφείλουν να ανακοινώνουν στην εποπτική αρχή τα σχετικά με τον ορισμό του ΥΠΔ.

Ο ΥΠΔ μπορεί να είναι είτε υπάλληλος του προσωπικού του υπεύθυνου επεξεργασίας ή του εκτελούντος την επεξεργασία (**εσωτερικός υπεύθυνος**) ή **εξωτερικός συνεργάτης**, στο πλαίσιο σχετικής εργασιακής σύμβασης. Ο Κανονισμός δε θέτει ως προϋπόθεση την πιστοποίηση του ΥΠΔ στο πεδίο αρμοδιότητάς του.

Ο υπεύθυνος προστασίας δεδομένων διορίζεται βάσει επαγγελματικών προσόντων και ιδίως βάσει της εμπειρογνωσίας που διαθέτει στον τομέα του δικαίου και των πρακτικών περί προστασίας δεδομένων, καθώς και βάσει της ικανότητας εκπλήρωσης των καθηκόντων του.

**Προαιρετικός ορισμός ΥΠΔ** : Ακόμη και στις περιπτώσεις που δεν είναι κατά νόμο, υποχρεωτικός ο ορισμός ΥΠΔ, ένας τέτοιος ορισμός είναι δυνατός παρόλ’ αυτά και ευπρόσδεκτος σε εθελοντική βάση – με την τήρηση πάντως, των ίδιων κανόνων που αφορούν τον ορισμό ΥΠΔ, στις περιπτώσεις που τέτοια υποχρεούται εκ του νόμου -.

Είναι δυνατός ο ορισμός **κοινού ΥΠΔ** σε περιπτώσεις περισσότερων δημόσιων φορέων ή ομίλου επιχειρήσεων, λαμβανομένης υπόψη της οργανωτικής τους δομής και του μεγέθους τους. Εξυπακούεται ότι είναι αναγκαία η διαθεσιμότητα του ΥΠΔ σε κάθε φορέα είτε διά φυσικής παρουσίας, είτε ανοιχτής τηλεφωνικής επικοινωνίας ή άλλου πρόσφορου και ασφαλούς μέσου επικοινωνίας.

**Ειδικότερα ως προς τη θέση του ΥΠΔ σε δημόσιους φορείς (άρθρα 6 επ. του ν. 4624/2019)**

**Ως προς τη δημοσιοποίηση των στοιχείων του ΥΠΔ**

Στο δημόσιο τομέα, ο φορέας δημοσιοποιεί τα στοιχεία επικοινωνίας του ΥΠΔ και τα ανακοινώνεις στην ΑΧΔΠΧ, εκτός από τις περιπτώσεις, όπου αυτό δεν επιτρέπεται:

(α) για λόγους εθνικής ασφάλειας ή

(β) λόγω τήρησης του καθήκοντος εχεμύθειας (εμπιστευτικότητας).

**Για την αποτελεσματική άσκηση των καθηκόντων του ΥΠΔ, ο δημόσιος φορέας διασφαλίζει**

* τους αναγκαίους πόρους για την υλοποίηση της αποστολής του
* πρόσβαση στα διαθέσιμα δεδομένα προσωπικού χαρακτήρα

Ο ΥΠΔ εντός της υπηρεσιακής δομής συμβάλλει στη

* διατύπωση άποψης σε όλα τα ζητήματα που αφορούν την προστασία των δεδομένων προσωπικού χαρακτήρα
* παροχή συμβουλών στα υποκείμενα των δεδομένων σχετικά με τις αρχές και τα ειδικότερα ζητήματα επεξεργασίας των δεδομένων τους

Ως προς την υπηρεσιακή υπαγωγή

* 1. δεν υπόκειται σε εντολές και ιεραρχική εξάρτηση – αναφέρεται
  2. αναφέρεται απευθείας στο ανώτατο ιεραρχικά προϊστάμενο όργανο του δημόσιου φορέα
  3. δεν απολύεται και
  4. δεν υφίσταται κυρώσεις από τον υπεύθυνο επεξεργασίας στο πλαίσιο άσκησης των καθηκόντων του
  5. καταγγελία σύμβασης ή ανάκληση εντολής μόνο για σπουδαίο λόγο

**Υποχρεώσεις εργοδότη του ΥΠΔ**

Ο εργοδότης υποχρεούται

(α) να φροντίσει για τη δημοσίευση των στοιχείων επικοινωνίας του ΥΠΔ και της ανακοίνωσής τους στην εποπτική αρχή.

(β) να διασφαλίζει ότι ο ΥΠΔ:

* συμμετέχει και ασκεί τις αρμοδιότητές του σε κάθε ζήτημα που αφορά την προστασία προσωπικών δεδομένων (π.χ. συμμετοχή σε σχετικές συσκέψεις, έγκαιρη διαβίβαση πληροφοριών για παροχή γνώμης, άμεση ενημέρωσης και αντίδρασης σε περίπτωση περιστατικού παραβίασης).
* έχει ευχερή, ελεύθερη πρόσβαση σε δεδομένα και πράξεις επεξεργασίας.
* λειτουργεί κατά την άσκηση των καθηκόντων του με ανεξάρτητο τρόπο και δεν υπόκειται σε εντολές.
* λογοδοτεί απευθείας στο ανώτατο διοικητικό επίπεδο του εργοδότη.
* σε περιπτώσεις που ασκεί πρόσθετα ή παράλληλα καθήκοντα, δε δημιουργείται σύγκρουση συμφερόντων.
* δεσμεύεται με σαφή τρόπο για την τήρηση του απορρήτου ή της εμπιστευτικότητας κατά την εκτέλεση των καθηκόντων του.

**(ΙΙ) Προστασία των υποκειμένων των προσωπικών δεδομένων**

Εάν το υποκείμενο των δεδομένων θεωρεί ότι η επεξεργασία των δεδομένων προσωπικού χαρακτήρα που το αφορά παραβαίνει τον παρόντα κανονισμό, διατηρεί δικαίωμα

(α) υποβολής **καταγγελίας ενώπιον της αρμόδιας εποπτικής Αρχής** (με την επιφύλαξη τυχόν άλλων διοικητικών ή δικαστικών προσφυγών)

(β)υποβολής **πραγματικής δικαστικής προσφυγής** κατά νομικά δεσμευτικής απόφασης εποπτικής αρχής που το αφορά (με την επιφύλαξη κάθε άλλης διοικητικής ή μη δικαστικής προσφυγής.

(γ) υποβολής έτερης **πραγματικής δικαστικής προσφυγής**, εφόσον η αρμόδια εποπτική αρχή δεν εξετάσει την καταγγελία ή δεν ενημερώσει το υποκείμενο των δεδομένων εντός τριών μηνών για την πρόοδο ή την έκβαση της καταγγελίας

(δ) **υποβολής πραγματικής δικαστικής προσφυγής κατά υπευθύνου επεξεργασίας ή εκτελούντος την επεξεργασία** (με την επιφύλαξη κάθε διαθέσιμης διοικητικής ή μη δικαστικής προσφυγής),

**Εκπροσώπηση των υποκειμένων των δεδομένων προσωπικού χαρακτήρα (άρθρο 80)**

Τα υποκείμενα των δεδομένων έχουν το δικαίωμα να αναθέσουν σε μη κερδοσκοπικό φορέα, οργάνωση ή ένωση που έχει συσταθεί νομίμως, διαθέτει καταστατικούς σκοπούς που είναι γενικού συμφέροντος και δραστηριοποιείται στον τομέα προστασίας των δικαιωμάτων και ελευθεριών των υποκειμένων των δεδομένων σε σχέση με την προστασία των προσωπικών τους δεδομένων να υποβάλει καταγγελία στην εποπτική αρχή (την ΑΠΔΠΧ, εν προκειμένω) για λογαριασμό τους.

**Δικαίωμα για αποζημίωση (άρθρο 82)**

Κάθε πρόσωπο το οποίο υπέστη ζημία ως αποτέλεσμα παραβίασης του ΓΚΠΔ δικαιούται αποζημίωση από τον υπεύθυνο επεξεργασίας ή τον εκτελούντα την επεξεργασία για τη ζημία που υπέστη.

**Γενικές αρχές για την επιβολή διοικητικών προστίμων (άρθρο 83)**

Οι αποφάσεις των εποπτικών αρχών περί επιβολής διοικητικών προστίμων πρέπει να διέπονται από τις αρχές

(α) της ειδικότητας,

(β) της αποτελεσματικότητας

(γ) της αναλογικότητας και

(δ) της επαρκούς αποτρεπτικότητας.

Για τον καθορισμό του ύψους του προστίμου λαμβάνονται υπόψη :

(α) η φύση, η βαρύτητα, η διάρκεια, η έκταση της παράβασης και της σχετικής επεξεργασίας, καθώς επίσης ο αριθμός των θιγέντων υποκειμένων και η έκταση της ζημίας που υπέστησαν

(β) ο δόλος ή η αμέλεια που προκάλεσαν την παράβαση

Κατά τη λήψη απόφασης σχετικά με την επιβολή διοικητικού προστίμου, καθώς και σχετικά με το ύψος του διοικητικού προστίμου για κάθε μεμονωμένη περίπτωση, λαμβάνονται υπόψη μεταξύ άλλων και τα ακόλουθα:

* η φύση, η βαρύτητα και η διάρκεια της παράβασης – συνεκτιμώνται, η έκταση, ο σκοπός της σχετικής επεξεργασίας, καθώς και ο αριθμός των υποκειμένων των δεδομένων που έθιξε η παράβαση, καθώς επίσης και ο βαθμός ζημίας που υπέστησαν,
* ο δόλος ή η αμέλεια που προκάλεσε την παράβαση,
* ενέργειες εκ μέρους του υπεύθυνου επεξεργασίας ή του εκτελούντος την επεξεργασία, με στόχο τον περιορισμό της ζημιάς που υπέστησαν τα υποκείμενα των δεδομένων,
* κατηγορίες δεδομένων που έπληξε η παράβαση
* τυχόν προηγούμενες άλλες παραβάσεις

Τα διοικητικά πρόστιμα – κυρώσεις ανέρχονται μέχρι το ύψος των 20 εκατομμυρίων ευρώ ή, σε περίπτωση επιχειρήσεων, στο 4% του συνολικού παγκόσμιου ετήσιου κύκλου εργασιών του προηγούμενου οικονομικού έτους.

Η **αυστηροποίηση** του πλαισίου και του ύψους των προστίμων που εισάγει ο ΓΚΠΔ έχει ως στόχο τη θωράκιση των προσωπικών δεδομένων με εγγυήσεις που συναρτώνται και με τη βιωσιμότητα των επιχειρήσεων, καθώς το ύψος των προβλεπόμενων προστίμων εκτιμάται ότι θα δράσει αποτρεπτικά και θα επιταχύνει τη συμμόρφωση των φορέων.